ໄທຈະເພີ່ມມາດຕະການ ຮັກສາຄວາມປອດໄພຂຶ້ນ
ໄທກ່າວວ່າ ຕົນຈະເພີ່ມມາດຕະການ ຮັກສາຄວາມປອດໄພ ເພື່ອຄໍ້າປະກັນ ສະຖຽນລະພາບ ໃນລະຫວ່າງການປະທ້ວງ ທີ່ຈະມີຂຶ້ນຄັ້ງໃໝ່.
ທາງການໄທກ່າວວ່າ ຕົນຈະໃຊ້ມາດຕະການຮັກສາຄວາມປອດໄພພິເສດເພື່ອຄໍ້າປະກັນສະຖຽນລະພາບໃນລະຫວ່າງການປະທ້ວງຄັ້ງໃຫຍ່ທີ່ໄດ້ວາງແຜນໄວ້ໃນອີກຫລາຍສັບປະ ດາຂ້າງໜ້ານີ້ ໂຄສົກລັດຖະບານກ່າວວ່າ ການເອົາມາດຕະການເຫລົ່ານີ້ ຈະມີຜົນບັງຄັບໃຊ້ຕັ້ງແຕ່ວັນພຸດມື້ອື່ນນີ້ເປັນຕົ້ນໄປໃນ 7 ຄຸ້ມໃນບາງກອກແລະຈະດໍາເນີນສືບຕໍ່ໄປຈົນຮອດວັນທີ 23 ເດືອນນີ້ ມາດຕະການຕ່າງໆທີ່ໄດ້ຮັບເຫັນດີຈາກຄະນະ ລັດຖະບານໃນວັນອັງຄານມື້ນີ້ ບໍ່ຮ້າຍແຮງເທົ່າກັນກັບກົດ ພາວະສຸກເສີນທີ່ປະກາດໃຊ້ກັນໃນປີແລ້ວນີ້ ແຕ່ຈະອະນຸຍາດໃຫ້ຕໍາຫລວດມີສິດຢຸດເຊົາຫ້າມບໍ່ໃຫ້ປະຊາຊົນໄປເຕົ້າໂຮມກັນຢູ່ໃນເຂດໃດເຂດນຶ່ງທີ່ບົ່ງໄວ້ຢ່າງເຈາະຈົງນັ້ນ ພວກສະມາຊິກກຸ່ມຊາດນິຍົມ ຊຶ່ງເປັນກຸ່ມນິຍົມກະສັດ ຫລື ພວກເສື້ອເຫລືອງນັ້ນ ໄດ້ພາກັນໂຮມຊຸມນຸມປະທ້ວງມາເປັນເວລານຶ່ງອາທິດປາຍແລ້ວທວງໃຫ້ນາຍົກລັດຖະມຸນຕີ ອະພິສິດເວດຊາຊີວະ ລາອອກຈາກຕໍາແໜ່ງກ່ຽວກັບການຮັບມືຂອງທ່ານເລື້ອງບັນຫາຂັດແຍ້ງກັນໃນບໍລິ ເວນຊາຍແດນຕິດກັບກໍາປູເຈຍນັ້ນ ພວກສະມາຊິກຂອງກຸ່ມດັ່ງກ່າວໄດ້ຂົມຂູ່ທີ່ຈະບຸກເຂົ້າໄປໃນທຳນຽບລັດຖະບານ ຖ້າບໍ່ມີການປະຕິບັດຕາມຄໍາຮຽກຮ້ອງຂອງພວກຕົນ ກຸ່ມຄູ່ແຂ່ງ ກໍຄືພວກເສື້ອແດງ ຊຶ່ງໄດ້ລົບກວນຫຼາຍໆເຂດໃນນະຄອນຫລວງເປັນເວລາຫລາຍສັບປະດາໃນປີແລ້ວນີ້ ກໍວາງແຜນໂຮມຊຸມນຸມເຊ່ນກັນໃນສັບປະດາໜ້ານີ້ ນອກນັ້ນຍັງມີຂ່າວລືວ່າ ຈະມີການກໍ່ລັດຖະປະຫານຂຶ້ນ ນັບແຕ່ໄດ້ມີການອ້າງຄໍາເວົ້າຂອງອະດີດເຈົ້າໜ້າທີ່ຂັ້ນສູງສຸດດ້ານປ້ອງກັນປະເທດວ່າ ທ່ານຄາດວ່າພວກທະຫານຈະໂຄ່ນລົ້ມທ່ານອະພິສິດອອກຈາກຕໍາແໜ່ງໃນໄວໆນີ້